
Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege pentru modificarea şi completarea Legii nr.571/2003 privind Codul fiscal, cu care comisia noastră a fost sesizată în fond cu adresa Biroului Permanent nr.PLx.40 din 13 februarie 2008.
	PREŞEDINTE,

Ştefan Viorel

RAPORT

asupra proiectului de Lege pentru modificarea şi completarea  
Legii nr.571/2003 privind Codul fiscal
Cu adresa nr.PLx. 40 din 13 februarie 2008, Biroul Permanent conform art. 95 din Regulamentul Camerei Deputaţilor, republicat, a sesizat, pentru examinare şi avizare în fond, Comisia pentru buget, finanţe şi bănci cu proiectul de Lege pentru modificarea şi completarea Legii nr.571/2003 privind Codul fiscal.
La întocmirea raportului s-a avut în vedere avizul favorabil al Consiliului Legislativ, cu observaţii şi propuneri, trimis cu adresa nr.1306/1.10.2007, avizul favorabil al Comisiei pentru politică economică, reformă şi privatizare, avizul favorabil al Comisiei juridice, de disciplină şi imunităţi  precum şi punctul de vedere negativ al Guvernului, transmis cu adresa nr.2895/02.11.2007.
Prezentul proiect de Lege are ca obiect de reglementare modificarea şi completarea Legii nr.571/2003 privind Codul fiscal, cu modificările şi completările ulterioare, în sensul:
-  aplicării unei TVA de 5% la alimentele de bază şi, în compensaţie, 

- a majorării accizelor pentru o serie de produse de lux sau dăunătoare sănătăţii, pentru asigurarea veniturilor bugetare.

În urma analizei propunerii legislative, membrii comisiei propun respingerea acestui act normativ, propus de foştii senatori –doamnele Doina Silistru şi Liliana Lucia Tomoiagă şi de domnii  Petre Daea şi Şter Sever.

Referitor la modificarea art.69, menţionăm că potrivit prevederilor Ordonanţei de urgenţă a Guvernului nr.106/2007 pentru modificarea şi completarea Legii nr.571/2003 privind Codul fiscal, în cazul impunerii veniturilor din pensii, plafonul lunar privind venitul neimpozabil din pensii va creşte, începând cu 1 ianuarie 2008 de la 900 la 1000 lei. Deducerea personală ce se acordă salariatului a fost şi a rămas la aceleaşi nivele, respectiv 250-650 lei/persoană pentru un nivel de venit lunar brut de până la 1000 lei.
În ceea ce priveşte alin.(2¹) propus a se introduce la art.140, referitor la instituirea cotei reduse a TVA de 5% pentru anumite categorii de produse alimentare, precizăm că, Directiva Consiliului 2006/112/CE privind sistemul comun al taxei pe valoare adăugată nu obligă statele membre să aplice o cotă redusă a TVA pentru anumite categorii de bunuri şi servicii.
Statele membre pot aplica una sau două cote reduse de TVA, dar acestea nu pot fi mai mici de 5 %.
Aplicarea cotei reduse de TVA de 5% pentru operaţiunile de comercializare a produselor agroalimentare specificate în propunerea legislativă va conduce la o scădere a veniturilor bugetare din TVA în cuantum de 2047 milioane lei.

Referitor la modificarea alineatelor (3) şi (4) ale art.208, precizăm că iahturile şi alte nave şi ambarcaţiuni cu sau fără motor pentru agrement, precum şi celelalte produse prevăzute la art.207 din Legea 571/2003 reprezintă produse care sunt supuse taxării prin accize numai în România.
Deasemenea precizăm că reprezentanţii Ministerului  Finanţelor Publice s-au angajat în elaborarea unui proiect al Codului Fiscal  unitar integrat şi armonizat cu directivele Uniunii Europene, precum şi cu realităţile economice.

Proiectul de Lege face parte din categoria legilor ordinare, potrivit art. 76 din Constituţia României, republicată. 
La dezbaterea proiectului a participat, în conformitate cu prevederile art. 54 şi 55 din Regulamentul Camerei Deputaţilor doamna Graţiela Iordache, Secretar de Stat în cadrul Ministerului Finanţelor Publice.
La lucrările comisiei au participat  31 deputaţi, din totalul de 31 membri ai comisiei.
Raportul comisiei a fost adoptat cu unanimitate de voturi. 
Proiectul de Lege a fost adoptat de Senat în şedinţa din data de 6 februarie 2008.
Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Camerei Deputaţilor.
În urma dezbaterii proiectului de Lege pentru modificarea şi completarea Legii nr.571/2003 privind Codul fiscal, în şedinţa din data de 10 februarie 2009, comisia propune Plenului Camerei Deputaţilor respingerea proiectului de Lege.
	PREŞEDINTE,

Ştefan Viorel
	SECRETAR,

Iuliu Nosa


Consilier parlamentar:
 Luminiţa Ghiorghiu

